03.08.2023

Në përgjigje të kërkesës suaj, ju bëjmë me dije si vijon:

Bashkëpunimi midis Kolegjit të Posaçëm të Apelimit, Operacionit Ndërkombëtar të Monitorimit dhe organeve të tjera shtetërore është parashikuar në dispozitave kushtetuese dhe ligjore, konkretisht në nenin B, nenin Ç, pika 3 dhe 4, të Aneksit të Kushtetutës dhe nenet 45, 49, 50 të ligjit nr. 84/2016 “Për rivlerësimin kalimtar të gjyqtarëve dhe prokurorëve në Republikën e Shqipërisë”.

Neni 23 i ligjit nr. 84/2016 dhe neni 28 i Rregullores “Për veprimtarinë e Kolegjit të Posaçëm të Apelimit të Gjykatës Kushtetuese”, e ndryshuar, kanë përcaktuar detyrat e këshilltarëve të Njësisë së Shërbimit Ligjor. Këshilltari përgatit relacionin përkatës sipas fushës së përgjegjësisë (ligjore apo ekonomike), si dhe mbi zgjidhjen e çështjes në themel. Në bazë të nenit 21, pika 4 të kësaj rregulloreje, relacionet janë konfidenciale dhe në to nuk kanë akses as palët e as publiku, ndaj nuk mund t’ju vihen në dispozicion. Njësia e Shërbimit Ligjor është parashikuar të ushtrojë veprimtari këshilluese dhe ndihmëse në procesin vendimmarrës, ndërkohë, që çdo vendim i Kolegjit të Posaçëm të Apelimit për çështjen konkrete, pasqyron në përmbajtjen e tij vlerësimin që bën trupi gjykues i çështjes për situatën faktike [përfshirë edhe atë financiare], si dhe ligjin e zbatueshëm për të.

Sjellim në vëmendje tuaj, se dosja e plotë gjyqësore që i përket subjektit të rivlerësimit \*\*\*, me çdo dokument të administruar në kuadër të procesit të rivlerësimit të kësaj çështjeje, për të cilin trupi gjykues i Kolegjit të Posaçëm të Apelimit ka shpallur vendimin nr. \*\*\*/2023, datë 06.02.2023, është përcjellë pranë Komisionit të Pavarur të Kualifikimit.

Sipas nenit 23, pika 2 e Rregullores “Për veprimtarinë e Kolegjit të Posaçëm të Apelimit të Gjykatës Kushtetuese”, e ndryshuar, “diskutimet e gjyqtarëve dhe votimi për marrjen e vendimit janë konfidenciale dhe bëhen në respektim të parashikimeve të nenit 55, të ligjit nr. 84/2016”, e për rrjedhojë nuk regjistrohen audio, ndërkohë që procesverbale e mbajtura sipas nenit 118 të Kodit të Procedurës Civile, për vendimmarrjet e Kolegjit në dhomë këshillimi janë pjesë e dosjes gjyqësore, me të cilat jeni njohur.

Procesi i shqyrtimit të çështjeve të juridiksionit të rivlerësimit kalimtar në Kolegj, që nga regjistrimi dhe deri në zbardhjen e vendimit të arsyetuar zhvillohen në praninë e vëzhguesit ndërkombëtar. Komunikimi me ta, zhvillohet në formë shkresore ose elektronike, ose në të dyja format, në varësi të informacionit/dokumentacionit që përcillet.